Document ID: 31992R0094

31992R0094
L 011/14
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 94/92 НА КОМИСИЯТА
от 14 януари 1992 година
относно определяне на подробни правила за прилагане на режима за внос от трети страни, предвидени в Регламент (ЕИО) № 2092/91 относно биологичното производство на земеделски продукти и неговото означаване върху земеделските продукти и храни
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) №2092/91 на Съвета от 24 юни 1991 г. относно биологичното производство на земеделски продукти и неговото означаване върху земеделските продукти и храни (1), и по-специално член 11 и член 16, параграф 3 от него,
като има предвид, че член 11, параграф 1 от Регламент (ЕИО) № 2092/91 определя, че от 23 юли 1992 г. продукти, които са внесени от трета страна, могат да бъдат търгувани само при условие че произхождат от трета страна включена в списък, който предстои да бъде съставен; като има предвид, че член 11, параграф 2 определя условията, на които третата страна трябва да отговаря, за да бъде включена в този списък;
като има предвид, че посоченият списък следва да бъде съставен; като има предвид, че, освен това, трябва да се определят подробни правила относно процедурата за проучване на заявлението на една трета страна с оглед нейното включване в списъка;
като има предвид, че мерките, предвидени в настоящия регламент, са в съответствие със становището на комитета, посочен в член 14 от Регламент (ЕИО) № 2092/91,
ПРИЕ НАСТОЯЩИЯ РЕГЛАМЕНТ:
Член 1
Списъкът на трети страни съгласно член11, параграф 1, буква а) от Регламент (ЕИО) № 2092/91, е изложен в приложението към настоящия регламент.
Списъкът дава пълната информация, считана за необходима по отношение на всяка трета страна, с което да се позволи идентифицирането на продуктите, за които се отнасят правилата, и по-специално:
-
властите или органът/органите в третата страна, отговорни за издаване на сертификати за инспекция с оглед на внос в Общността,
-
инспекционна власт или власти в третата страна и/или частни органи, признати от посочената трета страна да извършват надзор.
Освен това, при необходимост, този списък може да посочва:
-
предприятията за подготовка и износителите, които са обект на системата за инспекция,
-
продуктите, за които се отнасят изискванията.
Член 2
1. Комисията преценява дали да включи трета страна в списъка в приложението след получаване на заявление за включване от съответния представител на третата страна.
2. В рамките на шест месеца след неговото получаване, заявлението за включване се комплектува с техническо досие, което е написано на един от официалните езици на Общността и съдържа цялата информация, необходима на Комисията, за да се гарантира, че условията, поставени в член 11, параграф 2 от Регламент (ЕИО) № 2092/91, са изпълнени за продуктите, предвидени за експорт в Общността. По-специално, то обхваща следната подробна информация:
а)
видовете и, ако е възможно, оценката за количествата на земеделските продукти и храните, предназначени за износ в Общността при правилата, установени в посочения член11;
б)
правилата за производство, които се прилагат в третата страна, т.е.:
-
основните принципи, както са посочени в приложение I към Регламент (ЕИО) №2092/91,
-
продуктите, разрешени за използване през стадия на земеделско производство, главно продукти за растителна защита, перилни препарати, изкуствени торове и подобрители на почвата,
-
съставки от неземеделски произход, разрешени в преработените продукти, както и процесите и начините на обработване, разрешени по време на преработката;
в)
правилата за системата за контрол и организацията на внедряване на тази система в третата страна:
-
името на всеки орган, отговорен за инспекцията в третата страна, и/или частните органи, натоварени с извършване на инспекциите,
-
подробни правила за инспектиране на земеделските площи и на преработвателни предприятия и санкциите, които може да се налагат в случаи на нарушения,
-
името/имената и адреса/ите на властите или органа или органите в третата страна, натоварени да издават сертификати за внос в Общината,
-
необходимата информация относно наблюдението и контрола на съобразяване с правилата за управление на производството и за инспектиране на системите, включващи издаването на сертификати. Името и особеностите на органа, отговорен за въпросните наблюдение и контрол,
-
списъкът на преработвателни предприятия и износители в Общността; броят на производителите и обработваемата площ;
г)
ако са налице, протоколи за проверка на място, съставени от независими експерти във връзка с ефективното прилагане на производствените правила и правилата за инспекция, посочени в буква б) и буква в) по-горе.
3. При проучването на заявление за включване Комисията може да поиска всяка допълнителна информация, необходима, за да се установи, че разпоредбите за осъществяване на производството и инспектирането в третата страна са еднакви с онези, изложени в Регламент (ЕИО) № 2092/91, включително и представянето на протоколи за проверка, съставени на място от независими експерти, одобрени от Комисията. Освен това, при необходимост, Комисията може да прибегне до проверка на място от назначени експерти.
4. Включването на трета страна в списъка на приложението може да бъде свързано с условието протоколите от проверките на място, съставени от независими експерти, да бъдат представени по отношение на ефективното прилагане на производствените правила и инспекционните правила в дадената трета страна. Освен това, при необходимост, Комисията може да организира проверка на място чрез назначени експерти.
5. При условие че, след като трета страна е била включена в списъка на приложението, са направени някакви промени в действащите разпоредби в третата страна или в тяхното прилагане, тази трета страна уведомява Комисията за това. С оглед на такава информация, може да се приеме решение за изменение на конкретните условия за включване относно третата страна в приложението или за оттегляне включването на тази страна в съответствие с процедурата по член 14 от Регламент (ЕИО) № 2092/91; подобно решение може също да бъде взето, когато трета страна не е предоставила изискваната информация съгласно настоящия параграф.
6. При условие че, след като третата страна е била включена в списъка в приложението, Комисията получи информация, пораждаща съмнения относно действителното прилагане на описаните мерки, тя може да поиска от съответната трета страна необходимата информация, включително представянето на протоколи от проверки, извършени на място, съставени от независими експерти, или може да прибегне до проверка на място от експерти, назначени от нея. С оглед на такава информация и/или протоколи, може да бъде взето решение за суспендиране на включването в съответствие с процедурата по член 14 от Регламент (ЕИО) № 2092/91; подобно решение може също да бъде взето в случаите, когато третата страна не е представила информацията, поискана до крайната дата, определена в молбата на Комисията, или когато третата страна не се е съгласила на проверка на място, за да се установи, че е налице съответствие с условията за включване.
Член 3
Настоящият регламент влиза в сила на седмия ден след датата на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 януари 1992 година.

Labels: 12
3
17
6